Najprometnija dio autoceste u Hrvatskoj, Zagreb-Karlovac, dobit će svoj treći trak. Procjenjuje se kako će radovi trajati dvije godine tijekom koje će propusnost autoceste biti još manja nego što je sad.

Upravo tu dionicu autoceste svaki dan prijeđe čak 32.693 vozila, piše Novi List.

Osim trećeg traka odradio bi se i sustav zatvorene odvodnje te bukobrani na niz lokacija duž autoceste Zagreb-Rijeka.

Procijenjena vrijednost investicije izgradnje proširenja kapaciteta autoceste Zagreb–Karlovac iznosi 117,6 milijuna eura, te je u tijeku priprema potrebne dokumentacije s ciljem da se osigura sufinanciranje iz europskih fondova.

Master plan ARZ-a, strateški dokument koji analizira, definira i ocjenjuje moguće varijante razvitka autocestovne mreže na dionici Zagreb – Karlovac i njezin utjecaj na cjelokupnu cestovnu mrežu i gospodarstvo RH, definirao je projekte koji će dati dodatnu kvalitetu autocesti čija je gradnja započela prije više od 45 godina.

- Realno je očekivati kako bi gradnja mogla započeti nakon 2021. godine, kao i da bi sama gradnja trajala oko dvije godine. U tom razdoblju objektivno je očekivati nešto manje prihode zbog slabije propusnosti ove autoceste u uvjetima gradnje - ističe Direktor ARZ-a Josip Šala.